CELEX: 32022R0658
Language: lt
Date: 2022-04-21 00:00:00
Title: Tarybos įgyvendinimo reglamentas (ES) 2022/658 2022 m. balandžio 21 d. kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

2022 4 21   
               
               
                  LT
               
               
                  Europos Sąjungos oficialusis leidinys
               
               
                  L 120/1
               
            
         TARYBOS ĮGYVENDINIMO REGLAMENTAS (ES) 2022/658
         2022 m. balandžio 21 d.
         kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. kovo 17 d. Tarybos reglamentą (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, (1) ypač į jo 14 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. kovo 17 d. Taryba priėmė Reglamentą (ES) Nr. 269/2014;
                  
               
                     (2)
                  
                  
                     Sąjunga toliau smerkia veiksmus ir politiką, kuriais kenkiama Ukrainos teritoriniam vientisumui;
                  
               
                     (3)
                  
                  
                     Taryba mano, kad į asmenų, subjektų ir įstaigų, kuriems taikomos ribojamosios priemonės, sąrašą, pateiktą Reglamento (ES) Nr. 269/2014 I priede, turėtų būti įtraukti du asmenys dėl jų vaidmens kenkiant Ukrainos teritoriniam vientisumui, suverenitetui ir nepriklausomybei arba į juos kėsinantis ir dėl to, kad jie gauna naudos iš Rusijos sprendimus priimančių asmenų, atsakingų už Krymo aneksiją arba Rytų Ukrainos destabilizaciją;
                  
               
                     (4)
                  
                  
                     todėl Reglamentas (ES) Nr. 269/2014 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 269/2014 iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. balandžio 21 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  OL L 78, 2014 3 17, p. 6.
      
      
         
            PRIEDAS
            Į Reglamento (ES) Nr. 269/2014 I priede pateiktą fizinių ir juridinių asmenų, subjektų ir įstaigų sąrašą įtraukiami šie asmenys:
            Asmenys
            
               
                            
                        
                        
                           Vardas, pavardė
                        
                        
                           Identifikuojamoji informacija
                        
                        
                           Motyvai
                        
                        
                           Įtraukimo į sąrašą data
                        
                     
                           „211.
                        
                        
                           Serhiy Vitaliyovich KURCHENKO
                           (ukrainiečių k.: Сергiй Вiталiйович КУРЧЕНКО; rusų k.: Сергей Витальевич КУРЧЕНКО)
                        
                        
                           Lytis: vyras
                           Gimimo data: 1985 9 21
                           Gimimo vieta: Kharkiv (Charkovas), Ukraina
                           Pilietybė: Ukrainos
                        
                        
                           Serhiy Kurchenko yra Ukrainos verslininkas. Padedant prorusiškiems separatistams, jis perėmė kelių didelių metalurgijos ir chemijos gamyklų bei energijos jėgainių kontrolę separatistų valdomose Donbaso teritorijose. Jo bendrovė „Gaz-Alliance“ monopolizavo anglių kasybą Donbase po to, kai jos konkurentai buvo priversti pasitraukti iš rinkos, kaip pranešama, padedant Rusijai. Nepaisydamas ES sankcijų jis organizavo neteisėtą Donbaso anglių eksporto į Rusiją ir Europą schemą ir gavo iš jos naudos. S. Kurchenko kasyklose išgautos anglys buvo perregistruotos ir neteisėtai eksportuotos per Rusijos uostus.
                           S. Kurchenko padėjo didelėms Rusijos bendrovėms ir valstybės valdomoms kontroliuojančiosioms bendrovėms apeiti ES ribojamąsias priemones veikdamas kaip jų subrangovas Rusijos kontroliuojamose teritorijose. Jis buvo Rusijos dujų, kuro ir elektros eksporto į separatistų valdomas Donbaso dalis tarpininkas, o tai sustiprino šių dalių nepriklausomus energijos šaltinius ir pakenkė jų ekonominei integracijai į Ukrainą. Be to, jis pristatė kurą į neteisėtai okupuotą Krymo pusiasalį. Taip jis sustiprino nepriklausomus šios teritorijos energijos šaltinius. Jam taip pat priklauso didžiausias naftos produktų sandėlis Krymo pusiasalyje.
                           Taip jis gavo naudos iš Rusijos sprendimus priimančių asmenų, atsakingų už Krymo aneksiją ir Rytų Ukrainos destabilizaciją, vykdė sandorius su separatistų grupuotėmis Ukrainos Donbaso regione ir aktyviai rėmė veiksmus ir politiką, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi.
                        
                        
                           2022 4 21
                        
                     
                           234.
                        
                        
                           Yevgeniy Viktorovich PRIGOZHIN
                           (Евгений Викторович ПРИГОЖИН)
                        
                        
                           Gimimo data: 1961 6 1
                           Gimimo vieta: Leningradas, buvusi TSRS (dabar Sankt Peterburgas, Rusijos Federacija)
                           Pareigos: įtakingas verslininkas, glaudžiai susijęs su Rusijos politine vadovybe
                           Susiję asmenys: Lyubov Valentinovna Prigozhina (sutuoktinė); Violetta Prigozhina (motina);
                           Susiję subjektai: „Vagnerio grupė“, Interneto mokslinių tyrimų agentūra, įmonių grupė „Concord“, „Concord Management and Consulting LLC“, „Megaline LLC“
                           Pilietybė: Rusijos
                           Lytis: vyras
                        
                        
                           Yevgeniy Prigozhin yra įtakingas Rusijos verslininkas, glaudžiai susijęs su prezidentu V. Putinu ir Rusijos gynybos ministerija. Jis yra Rusijoje įsteigto juridinio asmens teisių neturinčio karinio subjekto „Vagnerio grupė“ finansuotojas ir neoficialus vadovas, atsakingas už „Vagnerio grupės“ samdinių dislokavimą Ukrainoje.
                           Bendrovė „Concord“, dar žinoma kaip „Kombinat pitaniya Konkord OOO“, kurią Y. Prigozhin įsteigė ir valdė iki 2019 m. lapkričio mėn., ir grupė kitų su juo susijusių bendrovių, įskaitant „Concord Management and Consulting LLC“ ir „Megaline LLC“, gavo naudos iš didelių viešųjų sutarčių su Rusijos gynybos ministerija po Rusijos įvykdytos neteisėtos Krymo aneksijos ir Rusijos remiamų separatistų vykdomos Rytų Ukrainos okupacijos.
                           Todėl jis yra atsakingas už veiksmus, kuriais buvo kenkiama Ukrainos teritoriniam vientisumui, suverenitetui ir nepriklausomybei ir į juos kėsinamasi, ir tuos veiksmus aktyviai įgyvendino. Jis taip pat gavo naudos iš Rusijos sprendimus priimančių asmenų, atsakingų už Krymo aneksiją arba Rytų Ukrainos destabilizaciją.
                        
                        
                           2022 4 21“